Predkladacia správa

         Materiál „Správa o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca k 31. 12. 2008“ sa na rokovanie vlády SR predkladá na základe úlohy B. 1 uznesenia vlády SR č. 573/2008 zo dňa 27. 8. 2008. 
         Cieľom predkladaného materiálu je poskytnúť vláde SR informáciu o aktuálnom stave implementácie a čerpania štrukturálnych fondov a Kohézneho fondu v rámci operačných programov Národného strategického referenčného rámca k 31. 12. 2008.
         Materiál poskytuje informáciu o koordinácii riadiacich orgánov a o stave implementácie operačných programov. Zároveň materiál informuje o stave v oblasti schém štátnej pomoci, o stave v oblasti hodnotenia, o stave v oblasti informačných systémov a o stave v oblasti publicity a informovanosti. 
         Z hľadiska implementácie operačných programov bolo k 31. 12. 2008 vyhlásených 77 výziev v celkovej hodnote 2 395 491 878 EUR (zdroje EÚ a štátneho rozpočtu) (72 166 588 306 Sk), nakontrahovaných bolo 405 436 873,06 EUR (12 214 191 238,12 Sk) zo zdrojov EÚ, čo predstavuje 3,57 % alokácie na programové obdobie 2007 – 2013. Čerpanie štrukturálnych fondov a Kohézneho fondu v rámci operačných programov sa k 31. 12. 2008 pohybovalo na úrovni 0,25 % zo záväzku 2007 – 2013 (6,65 % zo záväzku roku 2007). Medzi najúspešnejšie programy z hľadiska kontrahovania a čerpania patria Operačný program Technická pomoc a Operačný program Zamestnanosť a sociálna inklúzia. 
Všetky finančné údaje sú v správe uvedené v EUR okrem údajov týkajúcich sa časti certifikácie výdavkov a systémov riadenia a kontroly, ktoré sú uvedené v Sk. Dôvodom je skutočnosť, že správa popisuje obdobie do 31. 12. 2008 a prepočet finančných údajov týkajúcich sa certifikácie výdavkov a systémov riadenia a kontroly z Sk na EUR by bol skresľujúci.
V prílohe správy je v tabuľkovej forme uvedený zoznam usmernení vydaných Certifikačným orgánom pre programové obdobie 2007 – 2013, prehľad vyhlásených výziev na predkladanie žiadostí o NFP, indikatívny harmonogram výziev na rok 2009, stav kontrahovania a čerpania v rámci operačných programov, prehľad vykonaných overovaní verejných obstarávaní na finančné prostriedky technickej pomoci v rámci operačných programov, ako aj štatistické údaje týkajúce sa informačného portálu www.nsrr.sk a činnosti informačného centra Štrukturálne fondy pre Slovensko.
         V nadväznosti na účinnosť zákona č. 528/2008 Z. z. o pomoci a podpore poskytovanej z fondov ES a v súvislosti so zmenou dokumentu Správa o zistenej nezrovnalosti podľa požiadaviek nariadení ES a informačného systému IMS (Irregularity Management System) je v návrhu uznesenia vlády SR k materiálu v bode B.1 uložené vedúcemu Úradu vlády SR aktualizovať dokument Národná stratégia ochrany finančných záujmov ES v SR.
         Zároveň  vzhľadom na to, že Ministerstvo výstavby a regionálneho rozvoja SR v zmysle uznesenia vlády č. 832/2006 z 8. 10. 2006 plní úlohu Centrálneho koordinačného orgánu pre operačné programy v Národnom strategickom referenčnom rámci Slovenskej republiky na roky 2007 – 2013, je v návrhu uznesenia vlády SR k materiálu v bodoch B.2 až B.4 uložené príslušným ministrom a podpredsedovi vlády pre vedomostnú spoločnosť, európske záležitosti, ľudské práva a menšiny vypracovať správy o implementácii programov mimo rámca NSRR, a to s cieľom zabezpečiť informovanie vlády SR o realizácii týchto programov. 
         Materiál prešiel medzirezortným pripomienkovým konaním, pripomienky boli vyhodnotené a zapracované do materiálu. Dňa 16. 3. 2009 sa k materiálu uskutočnilo rozporové konanie za účasti zástupcov Ministerstva výstavby a regionálneho rozvoja SR, Ministerstva financií SR, Ministerstva pôdohospodárstva SR a Bratislavského samosprávneho kraja. Všetky rozpory boli odstránené a materiál sa predkladá na rokovanie vlády SR bez rozporov. 
         Predkladaný materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.